Keuses vorm die held | Netwerk24
Keuses vorm die held
Helde. Hulle staan en val in die oë van dié wat hulle in die eerste plek op daardie troontjie geplaas het.
Vandeesmaand is Mandeladag gevier. Nelson Mandela – of Madiba, soos ons dié groot staatsman graag verpersoonlik – was een van die wêreld se groot helde.
'n Man wie se voorbeeld vir ons geleer het om nooit ter wille van die eie self die groter prentjie uit die oog te verloor nie. Dat in oomblikke van groot onreg, bitterheid en wraak, energie en talent vermors word en dat grootsheid in geduld lê; in gefokusde optrede en genade met jouself.
'n Mondvol. En in die dae waarin ons nou leef, is dit bykans te veel gevra. Bykans.
Want ondanks die vergrype, korrupsie en blote malligheid wat ons werklikheid geword het, wil 'n mens tog glo dat die wyshede en waardes wat aan ons helde toegedig word, steeds 'n plek in ons wêreld het. 'n Werklikheid kan wees.
Dalk kan ons tog staan vir dit waarin ons glo. Dalk kan ons tog glo dat wanneer ons 'n hutsmerk-veldtog soos #jobsssavelives aanhang en 'n restaurant se tafels en stoele uit protes in die straat uitpak, dit 'n verskil gaan maak. Dalk kan ons tog volhou om ons stem teen swak leierskap, korrupsie en plaasaanvalle te laat hoor.
Want eindelik is daar meer op die spel as ons onmiddellike gemak en bevrediging.
Vandag se keuses en optrede sal bepaal of eendag se helde die moeite werd is om te volg.Dit gaan om keuses en optrede vandag wat eendag se helde die moeite werd sal maak om te volg.